ફિલ્મમાં સંગીત અને ધ્વનિ માટે પણ વિશેષ કાળજી લીધી છે. ઘેલાને સંતાન નથી. એક પ્રકારે એ તરસથી પીડાય છે. બીજી બાજુ, કચ્છની સૂકી ધરતીની પણ તરસ છે. આ વાત રજૂ કરવા ટિટોડીના ટહુકાનો સતત ઉપયોગ કરવામાં આવ્યો છે. વનરાજભાઈએ કચ્છી લોકસંગીત અને વેસ્ટર્ન મ્યુઝિકનો સરસ સમન્વય કર્યો છે. કચ્છનાં રતનબાઈની બે રચના પણ કચ્છી ઢાળમાં લેવામાં આવી છે. કચ્છના વાદ્યકાર, ગાયક ઘનબાઈ ગઢવી, ઈસ્માઈલ પારા, ઈસ્માઈલ અને હમીદા મીરના કંઠે ગીત ગાવામાં આવ્યાં છે.